**Ako postupovať pri podaní žiadosti o poskytnutie sociálnej služby?**

**1. Podanie žiadosti o posúdenie odkázanosti na sociálnu službu a jej príloh**

Tlačivo **„Žiadosť o posúdenie odkázanosti na sociálnu službu“**  vyplní a podpíše občan. K tejto žiadosti priloží tlačivo **„Lekársky nález“** aj s kópiami aktuálnych odborných lekárskych vyšetrení, nie starších ako 6 mesiacov. Tlačivo „Lekársky nález“ vyplní obvodný zmluvný lekár (dátum vyplnenia na tlačive musí byť aktuálny, tzn. - nie starší ako 6 mesiacov). K vyššie spomínanej žiadosti je potrebné doložiť aj Potvrdenie Sociálnej poisťovne o výške dôchodkových dávok alebo aktuálne rozhodnutie SP ústredia o výške starobného alebo invalidného dôchodku.

* V prípade hospitalizácie občana ošetrujúci lekár vystaví prepúšťaciu alebo predbežnú prepúšťaciu správu, ktorú občan priloží k tlačivu „Lekársky nález“. Občan môže priložiť aj iné odborné nálezy (nie staršie ako 6 mesiacov). V prípade psychiatrického ochorenia občan je povinný priložiť k tlačivu „Lekársky nález“ aj psychiatrické vyšetrenie s objektívnym psychiatrickým nálezom (nie starším ako 6 mesiacov). Potvrdenie len samotnej diagnózy alebo potvrdenie o dispenzarizácii pacienta na psychiatrickej ambulancii nebude uznané k posúdeniu a bude vyžiadané vyššie uvedené objektívne psychiatrické vyšetrenie.
* V prípade, že občan z rôznych dôvodov sa nedokáže sám podpísať, **v bode č. 11** **„Žiadosti o posúdenie odkázanosti na sociálnu službu„** je potrebné lekárske potvrdenie o neschopnosti podpísať sa (toto potvrdenie platí iba pri podaní žiadosti o posúdenie odkázanosti na sociálnu službu a v tomto prípade môže žiadosť podpísať aj iná osoba; o zastupovaní v konaní a preberaní listových zásielok pozri časť **„Informácia k preberaniu listových zásielok do vlastných rúk“**).

 **2. Vyhotovenie Sociálneho posudku**

Po doručení riadne vyplnenej Žiadosti o posúdenie odkázanosti na sociálnu službu so všetkými jeho prílohami na adresu **Obec Braväcovo, č. 196, 976 64 Braväcovo** príp. na adresu Spoločného obecného úradu:Obec Heľpa, Spoločný obecný úrad, odbor sociálnychvecí,Farská 588/2, 976 68 Heľpa  sa pristúpi k posudkovej činnosti. Sociálna referentka spoločného obecného úradu za účelom vypracovania**Sociálneho posudku** vykoná návštevu občana v domácnosti a ďalej postupuje podľa § 50 zákona.

**3. Vyhotovenie Lekárskeho posudku**

Sociálna referentka spoločného obecného úradu taktiež zabezpečí vypracovanie**Lekárskeho posudku** u zmluvného lekára obce.

**4. Vydanie Rozhodnutia o odkázanosti FO na sociálnu službu**

Na základe Sociálneho posudku a Lekárskeho posudku sociálna referentka vypracuje **Posudok o odkázanosti na sociálnu službu**, ktorý sa stane podkladom pre vyhotovenie **Rozhodnutia o odkázanosti fyzickej osoby na sociálnu službu**, ktorým sa občanovi (ne)prizná právo na sociálnu službu.

**Spôsoby nadobudnutia právoplatnosti rozhodnutia:**

1. *​* ***občan súhlasí s výrokom rozhodnutia:***
* do 30 dní odo dňa prevzatia rozhodnutia sa môže písomne vzdať odvolania (osobne doručí písomné vzdanie sa odvolania do kancelárie Obecného úradu v Braväcove, alebo vzdanie sa odvolania zašle poštou na adresu Obce Braväcovo, č. 196, 976 64 Braväcovopríp. na adresu Obec Heľpa, Spoločný obecný úrad, odbor sociálnychvecí,Farská 588/2, 976 68 Heľpa ) a sociálny pracovník vyznačí právoplatnosť rozhodnutia ihneď po doručení **„Vzdanie sa odvolania“**
* po 30-tich dňoch odo dňa doručenia rozhodnutia nadobúda rozhodnutie právoplatnosť.
1. ***občan nedosiahol stupeň odkázanosti na žiadanú sociálnu službu a nesúhlasí s výrokom rozhodnutia:***
* z dôvodu zmeny zdravotného stavu počas rozhodovacieho konania alebo nedoložil adekvátne lekárske nálezy k požadovanému stupňu odkázanosti, vtedy má možnosť si podať novú žiadosť o posúdenie na odkázanosť;
* má možnosť dať rozhodnutie preskúmať v súdnom konaní podľa § 244 a nasl. Občianskeho súdneho poriadku a podať opravný prostriedok v lehote 30 dní od doručenia rozhodnutia na Krajskom súde v Banskej Bystrici.

**Informácie k preberaniu listových zásielok adresovaných do vlastných rúk:**

Listové zásielky (napr. výzva na doloženie lekárskych nálezov, Rozhodnutie o prerušení konania, Posudok a Rozhodnutie o odkázanosti fyzickej osoby na sociálnu službu a pod.) sú zasielané v zmysle § 24 ods. 1 zákona č. 71/1967 Zb. o správnom konaní (správny poriadok), v znení neskorších zmien a doplnkov, do vlastných rúk na meno účastníka konania (fyzická osoba, ktorej sa má poskytovať sociálna služba):

* na adresu jeho trvalého bydliska, alebo
* na adresu, ktorú uvedie v žiadosti a na ktorej sa zdržiava.

Pokiaľ účastník konania je maloletá osoba, alebo nie je schopný prevziať listovú zásielku určenú do vlastných rúk, listová zásielka sa doručuje:

* **zákonnému zástupcovi**,
* **osobe splnomocnenej na preberanie zásielok** - táto osoba však nemôže vykonávať ďalšie úkony spojené s konaním (podávanie opravných prostriedkov, podanie žiadosti o zabezpečenie poskytovania sociálnej služby, podpísanie zmluvy o poskytovaní sociálnej služby, atď.),
* **osobe splnomocnenej na zastupovanie v plnom rozsahu** v konaní vo veci posudzovania odkázanosti na sociálnu službu - táto osoba môže vykonávať všetky úkony spojené s konaním (podanie žiadosti, preberanie poštových zásielok, podanie žiadosti o zabezpečenie poskytovania sociálnej služby, podpísanie zmluvy o poskytovaní sociálnej služby, podávanie opravných prostriedkov atď.),
* **opatrovníkovi**– pokiaľ je účastník konania zbavený alebo obmedzený v spôsobilosti na právne úkony.

**Zákon upravujúci poskytovanie sociálnych služieb,  financovanie a dohľad:**

Zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov